LV
C 156/38
Eiropas Savienības Oficiālais Vēstnesis
3.5.2023.
Pamatojums Tā kā specifikācijā līdz šim nebija ietverti noteikumi par izcelsmes apliecinājumu, tiek uzskatīts, ka ir lietderīgi produkta specifikācijas 4.4. punktā (Izcelsmes apliecinājums) iekļaut informāciju par produkta izsekojamību.
Tagad tajā ir iekļauti noteikumi par to, kā nodrošināma izsekojamība.
Turklāt daļa teksta ir arī pārvietota no sākotnējā 5. punkta h) apakšpunkta (Marķējums) uz 4.4. punktu.
Nākotnē ir jāatļauj pārvest izmantoto pienu no vienas apstiprinātas kalnu siera ražotnes uz citu noteiktajā apgabalā, jo, ņemot vērā pašreizējo tehnoloģiju attīstību, tas vairs neietekmē kvalitāti un nodrošina ar ACVN “Vorarlberger Alpkäse” apzīmēta produkta ražošanu.
Šāda nepieciešamība ir radusies tāpēc, ka arvien grūtāk ir atrast darbiniekus, ņemot vērā milzīgo darba intensitāti un ar to saistīto nenoteiktību par kalnu siera ražošanas saglabāšanu mūsu kalnos.
Pārvestā piena daudzums ir jādokumentē.
3.
Ģeogrāfiskais apgabals
Specifikācijas 5. punkta c) apakšpunkts: “Apgabali, kuros ir kalni un kalnu ganības Austrijas Forarlbergas provincē.
Oficiāli atzītās kalnu saimniecības atrodas no 1 000 m līdz 1 800 m virs jūras līmeņa un tiek izmantotas tikai vasaras mēnešos saistībā ar vasaras ganībām kalnos.” un papildus iesniegtā Austrijas karte ir grozīti un izteikti šādā redakcijā:
“4.3.
Ģeogrāfiskais apgabals
Produktu “Vorarlberger Alpkäse” ražo Forarlbergas provincē no 1 000 m līdz 1 800 m augstumā virs jūras līmeņa.
Oficiāli atzītās kalnu saimniecības tiek izmantotas tikai vasaras mēnešos saistībā ar vasaras ganībām kalnos.
Noteiktā ģeogrāfiskā apgabala augstuma karte:”.
Pamatojums Teksts ir saīsināts.
Prasība attiecībā uz oficiāli atzītām kalnu saimniecībām ir noteikta specifikācijas 4.5. punktā (Ražošanas metode) (konkrēti, 4.5.1. punktā (Izejvielas: piens)).
Ir pievienota arī jauna noteiktā ģeogrāfiskā apgabala karte.
Tagad kartē ir arī informācija par augstumu virs jūras līmeņa.
Tas nemaina ģeogrāfiskā apgabala norobežojumu.
4.
Ražošanas metode
Produkta specifikācijas 5. punkta e) apakšpunkta (Ražošanas metode) sākotnējais teksts ir formulēts precīzāk un sadalīts šādos punktos: 4.5.1. punkts (Izejvielas: piens), 4.5.2. punkts (Ražošana) un 4.5.3. punkts (Zinātība: zināšanas par ražošanu).
Produkta specifikācijas 5. punkta e) apakšpunkts: “Cietā siera ražošanai piemērotu svaigpienu, kas iegūts, barošanā neizmantojot skābbarību, bet kas ir iegūts kalnos no oficiāli kontrolētiem govju ganāmpulkiem un nav termizēts, pasterizēts vai sterilizēts ar centrifugēšanu, apstrādā uz vietas bez pārvadāšanas vai starpposma uzglabāšanas.
Vakarā iegūto pienu nekavējoties pārlej mazākos traukos (koka piena traukos vai tvertnēs), lai nostātos krējums.
Nākamajā dienā krējumu (alpu sviestu) ar rokām nokrejo, lai sasniegtu vēlamo produkta tauku saturu.
Pēc tam šo nogatavināto vājpienu sajauc kopā ar rītā iegūto pilnpienu, pienskābes/baktēriju kultūrām un kalnu siera fermentiem kalnu (vara) katlos.
Recekli nosmeļ ar rokām, izmantojot siera lupatiņas un neizmantojot iekārtas.
Recekli uzkarsē līdz 51,5–52,5 °C, presē un regulāri apstrādā ar sālījumu, lai nodrošinātu labu mizas veidošanos.
Siera ražošana notiek tikai liellopu vasaras ganību laikā (tie barojas tikai kalnu ganībās).
Ņemot vērā īso kalnu ganību periodu (3–4 mēneši), produkts ir pieejams tikai sezonāli un ierobežotā daudzumā.
Ir aizliegts jebkādā veidā pievienot pienu no ieleju saimniecībām.
Ir ieviesti valsts noteikumi attiecībā uz dzīvnieku audzēšanu un veselību, kā arī saimniecību un personāla higiēnu.
Kvalitāte tiek nodrošināta, veicot pārbaudes, kā arī personāla apmācības un apmācības par higiēnu.”